Okresná prokuratúra Žiar nad Hronom 
Nám. Matice slovenskej 6, 965 01 Žiar nad Hronom

Sp. zn. : 1 Pv 55/13/6613	Žiar nad Hronom, 12.9.2013
EEČ : 2-52-147-2013

U Z N E S E N I E

Trestná vec:	obvinený XXXXX a spol. 
Prečin:	Výtržníctvo podľa § 364 odsek 1 písmeno a Trestného zákona ublíženie na zdraví podľa § 156 ods. 1 Trestného zákona

Rozhodol: 	prokurátorka Okresnej prokuratúry Žiar nad Hronom
Podľa § 215 odsek 1 písmeno b Trestného poriadku zastavujem trestné stíhanie obvinených:
1.	XXXXX
	dátum narodenia: XXXXX
	trvalé bydlisko: XXXXX, 
2.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
	Dňa 10.10.2006 okolo 17.00 hod. pred  pohostinstvom majiteľa XXXXX v obci Ilija, okres Banská Štiavnica po predchádzajúcej hádke spoločne napadli XXXXX, nar. 18.10.1975 tak, že ho niekoľkokrát udreli do tváre, následkom čoho spadol na zem, kde ho niekoľkokrát kopli do rúk a nôh, čím mu spôsobili pohmoždenie a odreniny rúk, kolien a zlomeninu malíčka na ľavej ruke, ktoré zranenie si vyžiadalo práceneschopnosť od 12.10.2006 do 21.11.2006.

lebo nie je tento skutok trestným činom a nie je dôvod na postúpenie veci

Odôvodnenie:
	Uznesením povereného policajta Okresného riaditeľstva PZ Žiar nad Hronom ČVS:ORP-40/OSV-ZH-2007 zo dňa 08.02.2007 bolo začaté trestné stíhanie vo veci prečinov výtržníctva a ublíženia na zdraví podľa § 364 ods. 1 písm. a), § 156 ods. 1 Trestného zákona, následne uznesením zo dňa 01.04.2009 bolo za tieto prečiny vznesené obvinenie XXXXX a XXXXX na tom skutkovom základe, že dňa 10.10.2006 okolo 17.00 hod. pred  pohostinstvom majiteľa XXXXX v obci Ilija, okres Banská Štiavnica po predchádzajúcej hádke spoločne napadli XXXXX, nar. 18.10.1975 tak, že ho niekoľkokrát udreli do tváre, následkom čoho spadol na zem, kde ho niekoľkokrát kopli do rúk a nôh, čím mu spôsobili pohmoždenie a odreniny rúk, kolien a zlomeninu malíčka na ľavej ruke, ktoré zranenie si vyžiadalo práceneschopnosť od 12.10.2006 do 21.11.2006.

	Trestné stíhanie bolo prerušené dňa 01.06.2009 pre neprítomnosť obv. XXXXX a v konaní bolo pokračované až 19.07.2013. Výsluchom obvinených, poškodeného a svedkov bolo preukázané, že v uvedenom čase došlo ku konfliktu medzi poškodeným XXXXX a obv.XXXXX, obv. XXXXX, ktorí ho začali biť päsťami a keď spadol na zem, kopali do neho. Poškodený XXXXX uviedol, že utrpel zlomeninu prsta - malíčka na ľavej ruke, ktoré zranenie ho ovplyvňovalo v bežnom spôsobe života minimálne , pretože mohol vykonávať svoju prácu a práceneschopný nebol. Z odborného vyjadrenia znalkyne z odboru zdravotníctva chirurgie vyplýva, že zranenia kolien a malíčka u poškodeného boli spôsobené skôr pádom v dôsledku opilosti , preto nie je jednoznačne preukázané, že mu všetky zranenia spôsobili obvinení. XXXXX sa poškodenému ospravedlnil a uhradil škodu Sociálnej poisťovni pobočka Žiar nad Hronom vo výške 204,74 €.

	XXXXX a obv. XXXXX svojím konaním nenaplnili vo všetkých znakoch skutkovú podstatu prečinov výtržníctva a ublíženia na zdraví vo forme spolupáchateľstva podľa § 364 ods. 1 písm. a), § 156 ods. 1, § 20 Trestného zákona a svojím konaním sa dopustili priestupku proti občianskemu spolunažívaniu podľa § 49 ods. 1 písm. d) Zákona č. 372/1990 Zb. o priestupkoch v znení neskorších predpisov

	Podľa § 20 Zákona o priestupkoch priestupok nemožno prejednať, ak od jeho spáchania uplynuli dva roky, preto nie je dôvod na postúpenie veci príslušnému orgánu verejnej správy.

	Vzhľadom k tomu, že sa nejedná o trestný čin a nie je dôvod na postúpenie veci bolo potrebné trestné stíhanie obv. XXXXX a obv. XXXXX zastaviť.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Eva Reptišová
prokurátorka